## Odluka Ustavnog suda Republike Hrvatske broj: U-IIIA-3821/2011 od 6. veljače 2013.

### NN 19/2013 (18.2.2013.), Odluka Ustavnog suda Republike Hrvatske broj: U-IIIA-3821/2011 od 6. veljače 2013.

USTAVNI SUD REPUBLIKE HRVATSKE

331

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Marko Babić, Slavica Banić, Mario Jelušić, Ivan Matija i Duška Šarin, članovi Vijeća, odlučujući o ustavnoj tužbi koju je podnio G. M. T. d.o.o. iz R., kojeg zastupa J. H., odvjetnica u R., na sjednici održanoj 6. veljače 2013. jednoglasno je donio

ODLUKU

I. Ustavna tužba se usvaja.

II. Trgovački sud u Zagrebu dužan je donijeti odluku u predmetu koji se vodi pred tim sudom pod poslovnim brojem: P-1147/10 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, G. M. T. d.o.o. iz R., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 5.700,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnositelj je 20. srpnja 2011. podnio ustavnu tužbu smatrajući da u parničnom postupku, koji se vodio u povodu revizije pred Vrhovnim sudom Republike Hrvatske (u daljnjem tekstu: Vrhovni sud) pod brojem: Revt-15/11, nije donesena odluka u razumnom roku, čime mu je povrijeđeno pravo na suđenje u razumnom roku zajamčeno člankom 29. stavkom 1. Ustava.

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u spis Trgovačkog suda u Zagrebu broj: P-1147/10 (P-9038/02), utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Parnični postupak pokrenut je pred Trgovačkim sudom u Zagrebu 27. prosinca 2002. tužbom podnositelja protiv Državne agencije za osiguranje štednih uloga i sanaciju banaka, radi poništenja i naknade štete.

Podnositelj je 22. travnja 2009. Vrhovnom sudu podnio zahtjev za zaštitu prava na suđenje u razumnom roku u istom predmetu koji se u trenutku podnošenja zahtjeva vodio pred Visokim trgovačkim sudom Republike Hrvatske pod brojem: Pž-3887/06. Odlučujući o zahtjevu podnositelja, Vrhovni sud je rješenjem broj: Gzp-645/09 od 21. rujna 2009. usvojio zahtjev podnositelja te je zbog utvrđene povrede prava na suđenje u razumnom roku podnositelju odredio naknadu u iznosu od 8.000,00 kn te odredio rok od pet mjeseci za donošenje odluke u navedenom predmetu.

Nakon toga je Visoki trgovački sud Republike Hrvatske 19. siječnja 2010. donio presudu i rješenje broj: Pž-3887/06 kojima je djelomično potvrdio, a djelomično ukinuo prvostupanjsku presudu te u tom dijelu predmet vratio prvostupanjskom sudu na ponovni postupak.

Vrhovni sud je presudom broj: Revt-15/11 od 22. veljače 2012. odbio reviziju podnositelja kao neosnovanu.

Predmet se ponovno vodi pred Trgovačkim sudom u Zagrebu koji još nije dostavio odluku Vrhovnog suda podnositelju niti je održao ročište za glavnu raspravu.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je pred Trgovačkim sudom u Zagrebu 27. prosinca 2002.

Odlučujući o ustavnoj tužbi podnositelja, Ustavni sud je, kao pravno relevantno razdoblje, razmatrao razdoblje od donošenja odluke Vrhovnog suda u povodu zahtjeva za zaštitu prava na suđenje u razumnom roku, 21. rujna 2009. do dana donošenja ove ustavnosudske odluke, što iznosi tri (3) godine, četiri (4) mjeseca i šesnaest (16) dana.

4.2. POSTUPANJE NADLEŽNOG SUDA

Ustavni sud je utvrdio da se u razmatranom, pravno relevantnom razdoblju, postupak vodio pred Visokim trgovačkim sudom Republike Hrvatske i Vrhovnim sudom te da je postupak i dalje u tijeku pred Trgovačkim sudom u Zagrebu

4.3. PONAŠANJE PODNOSITELJA USTAVNE TUŽBE

(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe nije pridonio duljini trajanja postupka.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju radi o relativno složenom predmetu.

III. OCJENA USTAVNOG SUDA

5. Polazeći od činjenice da je od odluke o prethodnom zahtjevu podnositelja za zaštitu prava na suđenje u razumnom roku do dana donošenja ove ustavnosudske odluke proteklo tri (3) godine, četiri (4) mjeseca i šesnaest (16) dana, te da postupak još uvijek nije okončan, ocjena je Ustavnog suda da je podnositelju povrijeđeno pravo na suđenje u razumnom roku zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donesena odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Trgovačkog suda u Zagrebu dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke ove odluke) temelji se na članku 29. Ustavnog zakona.

Broj: U-IIIA-3821/2011

Zagreb, 6. veljače 2013.

USTAVNI SUD REPUBLIKE HRVATSKE

Predsjednik Vijeća

Antun Palarić, v. r.

Odluka, NN 19/2013-331